Kort tid efter et uheld, der sendte en kvindelig bilist i grøften nær Ulsted, melder Nordjyllands Politi om to nye uheld, der formentlig også er forårsaget af isglatte veje. Det ene er fundet sted ved Vester Hassing på Halsvej 188, hvor en kvindelig bilist er skredet og holder halvvejs ude i grøften. Det andet omhandler en 18-årig bilist, der er skredet ved t-krydset mellem Lerkenfeltvej og Svingelbjergvej ved Farsø. Begge bilister er sluppet uden de større skader. - Vi kan kun opfordre til, at man er særlig opmærksom, og at man kører forsigtigt, for vejene er meget glatte i dag, siger vagtchef ved Nordjyllands Politi Karsten Højrup Kristensen. Begge uheld har fundet sted på små veje og har ikke givet anledning til trafikproblemer.
Nordjyllands Politi melder om op til flere trafikulykker forårsaget af isglatte veje og opfordrer bilister til at køre forsigtigt.